《挽友人》
明代·李昌祺

旧说盘中隐，今为物外仙。识韩空有梦，交蔺竟无缘。

未论宗支异，还叨阀阅联。学精多士许，孝笃众人怜。

恬退忘轩冕，沉潜嗜简编。衣冠推典则，词赋擅清妍。

世历沧桑改，家臻福庆全。遗荣身自在，占胜地幽偏。

久悟浮生幻，俄随大化迁。敛裳真逝矣，易箦静萧然。

漫诧骑鲸去，那因化鹤还。菊轩棋已罢，竹馆榻仍悬。

帘捲风翻帙，窗虚雨慢弦。游山双屐在，钓濑一竿捐。

雅操超今士，高标慕昔贤。新祠应得侑，遗稿或堪传。

五桂凌霜秀，丛兰浥露鲜。年年寒食节，酾酒拜荒阡。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。